
                Αθήνα 20 Φεβρουαρίου 2013
Προς 
τις Εταιρείες Ορκωτών  Ελεγκτών 

[με την παράκληση να ενημερώσετε σχετικά 

τους Ορκωτούς Ελεγκτές Λογιστές σας]
Θέμα:
α) Λογιστικός χειρισμός ζημίας από απομείωση αξίας ομολόγων για

                  εταιρείες που δεν εφαρμόζουν τα ΔΠΧΠ.
β) Υπόδειγμα Έκθεσης Ανεξάρτητου Ορκωτού Ελεγκτή Λογιστή  

     Διαχειρίσεως Αμοιβαίου Κεφαλαίου [Ν. 4099/2012].

Σε εκτέλεση της υπ' αριθμ. Ζ΄23/1/20.2.2013 απόφασης του Εποπτικού Συμβουλίου, σας διαβιβάζουμε τη γνώμη του Επιστημονικού Συμβουλίου, η οποία έγινε ομόφωνα αποδεκτή, σχετικά με:

α) το λογιστικό χειρισμό ζημίας από απομείωση αξίας ομολόγων 

<<Κατά τις διατάξεις του άρθρου 105 παράγραφος 13 του ΚΦΕ «η χρεωστική διαφορά που προκύπτει σε βάρος των νομικών προσώπων από την ανταλλαγή ομολόγων με εγγύηση του Ελληνικού Δημοσίου, κατ’ εφαρμογή του προγράμματος συμμετοχής στην αναδιάταξη του ελληνικού χρέους, εκπίπτει από τα ακαθάριστα έσοδα σε τριάντα (30) ισόποσες ετήσιες δόσεις, αρχής γενομένης από τη χρήση μέσα στην οποία πραγματοποιείται η ανταλλαγή των τίτλων και ανεξάρτητα από το χρόνο διακράτησης των ομολόγων …».

Το ερώτημα που προκύπτει είναι η ενδεδειγμένη λογιστική απεικόνιση της, κατά τα ανωτέρω, χρεωστικής διαφοράς στις οικονομικές καταστάσεις.

Στη βάση ότι η φορολογική διάταξη που ενσωματώθηκε στο άρθρο 105 παράγραφος 13 ΚΦΕ υπάγει τη χρεωστική διαφορά σε τμηματική έκπτωση για φορολογικούς και μόνο σκοπούς, δεν μπορεί να θεωρηθεί ότι καθιερώνει ή προκρίνει συγκεκριμένο λογιστικό χειρισμό.

Με βάση τα ανωτέρω η επιχείρηση πρέπει να εφαρμόσει τον ακόλουθο λογιστικό χειρισμό:
Χρέωση του συνολικού ποσού της χρεωστικής διαφοράς στα αποτελέσματα της χρήσης της ανταλλαγής, ήτοι το 2012 (λογ/σμός 64.12 «διαφορές από πώλησης συμμετοχών και χρεογράφων») με πίστωση του οικείου υπολογαριασμού του 34.

Εφόσον, σύμφωνα με τις προαναφερθείσες φορολογικές διατάξεις η χρεωστική διαφορά εκπίπτει τμηματικά και ισόποσα σε τριάντα έτη, κατά τη χρήση ανταλλαγής, η επιχείρηση θα αναμορφώσει φορολογικά (προσθετική φορολογική αναμόρφωση) στην ετήσια δήλωση φορολογίας εισοδήματος τα 29/30 της χρεωστικής διαφοράς. Το σχετικό ποσό δύναται η επιχείρηση να το παρακολουθεί σε λογαριασμό τάξεως προκειμένου κάθε χρήση να εκπίπτει φορολογικά με σχετική αρνητική αναμόρφωση στην οικεία δήλωση φορολογίας εισοδήματος το 1/30 της χρεωστικής διαφοράς.

Σε περίπτωση που η εταιρεία εσφαλμένα καταχωρίσει την προαναφερόμενη χρεωστική διαφορά σε λογαριασμό ενεργητικού, σε κάθε περίπτωση θα πρέπει να εκτιμηθεί από τον Ο.Ε.Λ. η επίδραση της άνω παρατήρησης επί των ελεγχόμενων οικονομικών καταστάσεων και κατά συνέπεια στο είδος της γνώμης που θα εκφράσει (γνώμη με επιφύλαξη ή αρνητική γνώμη) σύμφωνα με τα οριζόμενα στο ΔΠΕ 705.

Ο Ο.Ε.Λ. θα πρέπει να περιλάβει στην έκθεση ελέγχου του σχετική παρατήρηση υπόδειγμα της οποίας παρατίθεται κατωτέρω:

Παρατήρηση:


Κατά παρέκκλιση των λογιστικών αρχών που προβλέπονται από το ΕΓΛΣ [ή τα ΔΠΧΑ] η εταιρεία καταχώρησε τη χρεωστική διαφορά που προέκυψε από την ανταλλαγή ομολόγων του ελληνικού δημοσίου ποσού χιλ. € ΧΧΧ στο λογαριασμό ενεργητικού (…), προκειμένου αυτή να μεταφερθεί τμηματικά και ισόποσα στα έξοδα, κατά τη διάρκεια των ετών ΧΧΧΧ, που δύναται να εκπεστεί από τα φορολογητέα έσοδα. Επειδή το κονδύλι αυτό δεν πληρεί τα κριτήρια καταχωρίσεως του ως περιουσιακού στοιχείου, το υπόλοιπο του λογαριασμού ενεργητικού (…), τα ίδια κεφάλαια και τα αποτελέσματα χρήσεως εμφανίζονται αυξημένα κατά το προαναφερόμενο ποσό.>>

και β) το Υπόδειγμα Έκθεσης Ανεξάρτητου Ορκωτού Ελεγκτή Λογιστή Διαχειρίσεως Αμοιβαίου Κεφαλαίου
<<Έκθεση Ελέγχου Ανεξάρτητου Ορκωτού Ελεγκτή Λογιστή

Προς τη Διοίκηση της XXX για λογαριασμό των μεριδιούχων του Αμοιβαίου Κεφαλαίου  «XXX»
Έκθεση Ελέγχου επί της ετήσιας έκθεσης διαχειρίσεως Αμοιβαίου Κεφαλαίου

Ελέγξαμε την ανωτέρω Ετήσια Έκθεση Διαχειρίσεως του Αμοιβαίου Κεφαλαίου «XXX» (η Έκθεση Διαχειρίσεως) της χρήσεως από 1η Ιανουαρίου έως 31η Δεκεμβρίου 2012, που καταρτίστηκε από τη διαχειριζόμενη την περιουσία του «XXX» εφεξής «Διαχειρίστρια Εταιρεία» και απεικονίζει την περιουσιακή κατάσταση, τα αποτελέσματα χρήσεως και τις επεξηγηματικές σημειώσεις του Αμοιβαίου Κεφαλαίου. 
Ευθύνη της Διοίκησης της Διαχειρίστριας Εταιρείας για την Έκθεση Διαχειρίσεως

Η διοίκηση της διαχειρίστριας εταιρείας έχει την ευθύνη για την κατάρτιση της Ετήσιας Έκθεσης Διαχειρίσεως του Αμοιβαίου Κεφαλαίου σύμφωνα με τις διατάξεις του Ν. 4099/2012 «Οργανισμοί συλλογικών επενδύσεων σε κινητές αξίες και ανώνυμες εταιρείες διαχείρισης αμοιβαίων κεφαλαίων» σε συνδυασμό με την ΑΠ 5567/87/8.6.2010 Απόφασης του Υπουργού Οικονομικών, με την οποία εκδόθηκε η υπ’ αριθμόν 6/2009 κανονιστική πράξη της ΕΛΤΕ και για εκείνες τις εσωτερικές δικλίδες που η διοίκηση της διαχειρίστριας εταιρείας καθορίζει ως απαραίτητες ώστε να καθίσταται δυνατή η κατάρτιση έκθεσης διαχειρίσεως απαλλαγμένης από ουσιώδη ανακρίβεια που οφείλεται είτε σε απάτη είτε σε λάθος.
Ευθύνη του Ελεγκτή

Η δική μας ευθύνη είναι να εκφράσουμε γνώμη επί αυτής της Έκθεσης Διαχειρίσεως με βάση τον έλεγχό μας. Διενεργήσαμε τον έλεγχό μας σύμφωνα με τα Διεθνή Πρότυπα Ελέγχου. Τα πρότυπα αυτά απαιτούν να συμμορφωνόμαστε με κανόνες δεοντολογίας, καθώς και να σχεδιάζουμε και διενεργούμε τον έλεγχο με σκοπό την απόκτηση εύλογης διασφάλισης για το εάν η Έκθεση Διαχειρίσεως αυτή είναι απαλλαγμένη από ουσιώδη ανακρίβεια. 

Ο έλεγχος περιλαμβάνει τη διενέργεια διαδικασιών για την απόκτηση ελεγκτικών τεκμηρίων, σχετικά με τα ποσά και τις γνωστοποιήσεις στην Έκθεση Διαχειρίσεως. Οι επιλεγόμενες διαδικασίες βασίζονται στην κρίση του ελεγκτή περιλαμβανομένης της εκτίμησης των κινδύνων ουσιώδους ανακρίβειας της Έκθεσης Διαχειρίσεως αυτής, που οφείλεται είτε σε απάτη είτε σε λάθος. Κατά τη διενέργεια αυτών των εκτιμήσεων κινδύνου, ο ελεγκτής εξετάζει τις εσωτερικές δικλίδες που σχετίζονται με την κατάρτιση και εύλογη παρουσίαση της Έκθεσης Διαχειρίσεως, με σκοπό το σχεδιασμό ελεγκτικών διαδικασιών κατάλληλων για τις περιστάσεις και όχι με σκοπό την έκφραση γνώμης επί της αποτελεσματικότητας των εσωτερικών δικλίδων της διαχειρίστριας εταιρείας. Ο έλεγχος περιλαμβάνει επίσης την αξιολόγηση της καταλληλότητας των λογιστικών αρχών και μεθόδων που χρησιμοποιήθηκαν και του εύλογου των εκτιμήσεων που έγιναν από τη διοίκηση, καθώς και αξιολόγηση της συνολικής παρουσίασης της Έκθεσης Διαχειρίσεως αυτής. 

Πιστεύουμε ότι τα ελεγκτικά τεκμήρια που έχουμε συγκεντρώσει είναι επαρκή και κατάλληλα για τη θεμελίωση της ελεγκτικής μας γνώμης.
Γνώμη

Κατά τη γνώμη μας, η ανωτέρω Έκθεση Διαχειρίσεως, της χρήσεως από 1η Ιανουαρίου μέχρι 31η Δεκεμβρίου 2012, έχει καταρτιστεί από κάθε ουσιώδη άποψη σύμφωνα με τις διατάξεις του Ν. 4099/2012 περιλαμβάνοντας τις πληροφορίες που προβλέπονται από το άρθρο 77 του νόμου αυτού, όπως εξειδικεύονται από την ΑΠ 5567/87/8.6.2010 Απόφαση του Υπουργού Οικονομικών, με την οποία εκδόθηκε η υπ’ αριθμόν 6/2009 κανονιστική πράξη της Ε.Λ.Τ.Ε.
Τόπος, χχ/χχ/χχχχ

Ο Ορκωτός Ελεγκτής Λογιστής>>
Ο ΠΡΟΕΔΡΟΣ

ΤΟΥ ΣΩΜΑΤΟΣ ΟΡΚΩΤΩΝ ΕΛΕΓΚΤΩΝ ΛΟΓΙΣΤΩΝ

ΧΑΡΙΛΑΟΣ Π. ΑΛΑΜΑΝΟΣ

Ορκωτός Ελεγκτής Λογιστής

Κοινοποίηση:

· Υπηρεσία Μητρώου του Σ.Ο.Ε.Λ. 

